АҞӘА, нанҳәа 5 – Sputnik, Бадраҟ Аҩӡба. Аспиннинг ала аԥсыӡкразы аиндаҭларақәа, Аԥсны имҩаԥысраны иҟоуп нанҳәа 16-18 рзы иҳәеит Sputnik аинтервиу азҭаз Аԥсны аԥсыӡкреи ашәарыцареи рыспортхкы афедерациа ахада Альберт Бондаренко.
"Иахьатәи аамҭазы 21 команда ашәҟәы иҭааҩхьеит. Урҭ рҟынтәи х-командак Аԥснытәи командақәоуп. Командацыԥхьаӡа хҩык-хҩык алахәуп. Ачемпионат мҩаԥыргоит Бзыԥтәи аиҩхаа, Ҩыԥсара аӡиас аҿы. Аӡиас х-зонакны еихшаны 500 кьыла акалмаҳа ҭарҵоит. Иара Бзыԥ аӡиас аҿы иааӡоуп", - иҳәеит иара.
Аспиннинг ала аԥсыӡкразы аиндаҭларақәа ирылахәуп Аԥсны, Урыстәыла, Донецк, Луганск ркомандақәа. Иара хәынтәуп имҩаԥыргоижьҭеи.
"Аԥҟарақәа жәларбжьаратә аԥҟарақәа ирықәшәоит. Алахәылацәа "иукит-иоуушьҭит" аԥҟара иқәныҟәоит", - иҳәеит Аԥсны аԥсыӡкреи ашәарыцареи рыспортхкы афедерациа ахада Альберт Бондаренко.
Убри аан аԥсыӡ зкыз ауаҩы инапаҿы иааникылар ҟалом.
"Аԥсыӡ знык унапаҿы иукыр иԥсуеит. Иҷыдоу амакәанқәа рыла икны, аӡбаҩ идырбоит. Ашәҟәы иааҭагаланы иаразнак аӡахьы идырхынҳәуеит", - иҳәеит Бондаренко.
Аӡбаҩцәа Урыстәылантәи иааԥхьахоит.
Аспиннинг ала аԥсыӡкразы аиндаҭларақәа, Аԥсны имҩаԥысраны иҟоуп нанҳәа 16-18 рзы.
Иара убас шәаԥхьар ҟалоит: